Predkladacia správa

Materiál sa predkladá na podnet Ministerstva financií SR a na základe uznesenia prezídia FNM SR zo dňa 20.8.2002 k problematike riešenia situácie v Slovenských lodeniciach Komárno, a.s.

    Akciová spoločnosť Slovenské lodenice Komárno, a.s. Bratislava  bola založená a vznikla 4.10.2002 dôvodu zabezpečenia zachovania lodiarskej výroby v južnom regióne Slovenska ako pokračovateľa Slovenských lodeníc, a.s. Komárno, na majetok ktorých bol vyhlásený konkurz.

DLHOPIS, o.c.p., a.s. Bratislava, ako 100 % dcérska spoločnosť Fondu národného majetku SR, nadobudla na základe dohody zainteresovaných strán  /FNM SR, MF SR a úverujúcich bánk/ odplatným prevodom  100 % majetkovú účasť v Slovenských lodeniciach Komárno, a.s. Bratislava  dňa 27.10.2000. 

 V súlade so scenárom pre konsolidáciu stavu majetku spoločnosti Slovenské lodenice, a.s. Komárno (staré lodenice)  zámerom bolo vytvoriť na báze personálnych a majetkových predpokladov starých lodeníc novú spoločnosť, ktorá by mohla byť nositeľom výroby lodí.

V procese konkurzu sa mal konsolidovať majetok starých lodeníc tak, aby nové lodenice získali do vlastníctva majetok, potrebný k výrobe lodí. V priebehu roka 2001 sa mal realizovať výber investora, ktorý by bol schopný finančnými prostriedkami sa spolupodieľať na konsolidácii majetku pri udržaní a rozvoji výrobnej schopnosti lodeníc.

Na základe uznesení vlády č. 1112/2000 a 203/2001 sa pristúpilo k financovaniu výstavby troch lodí zo strany Eximbanky pod štátnou zárukou . Posledná loď bola dokončená v máji roka 2002. O spokojnosti odberateľov týchto produktov svedčia aj ďalšie zákazky za výhodných platobných podmienok. 

Z dôvodu rovnomerného rozloženia fixných nákladov výroby a plynulého obsadenia niektorých profesií nové lodenice v roku 2001 rozbehli výrobu ďalších troch  lodí na základe potvrdených objednávok. Začiatkom r. 2002 spoločnosť uzavrela kontrakty na stavbu 4 lodných objektov Leda /nákladné námorné lode/ s nemeckými odberateľmi v celkovej hodnote 23 016 600,- EUR. Predkontrahované objednávky svedčia o tom, že záujem o produkty lodeníc za obojstranne výhodné ceny existuje. Spoločnosť je zapojená do riešenia štátnej úlohy v oblasti konštrukcie nových lodí. 

Spoločnosť za predpokladu nedoriešenia financovania zakázok veriteľskými bankami netvorí dostatočné finančné zdroje ani na pokrytie ďalších nevyhnutných výdavkov, spojených napr. s rozvojom informačného systému, nákupom konštruktérskych programov a pracovných staníc, potrebných pri tvorbe nových projektov prototypov lodí.  Nedostatočná tvorba zdrojov vyplýva aj z charakteru výroby (dlhá doba výstavby lode), ako aj zo spôsobu financovania, kedy inkaso za hotový výrobok obdrží spoločnosť až po odovzdaní lodného objektu odberateľovi, pričom stavba je financovaná z bankových úverov, čerpaných prísne na projektovej báze. 
        
       Fond národného majetku pre rok 2002 nie je schopný z dôvodu obmedzení použitia majetku FNM SR podľa zákona o prevode majetku štátu zvýšiť základné imanie tejto firmy tak, aby vytvoril podmienky pre plynulý chod a nepretržité fungovanie SLK B. Riešením by bolo poskytnutie štátnej záruky financujúcim bankám v kombinácii so zvýšením základného imania spoločnosti na výšku, ktorá by vylepšila jej rokovaciu pozíciu s financujúcimi inštitúciami.

Návrh má bezprostredný vplyv na zamestnanosť a na tvorbu pracovných miest:

Pri rozhodovaní o tejto záležitosti je potrebné  ďalej zohľadniť tú skutočnosť, že Slovenské lodenice Komárno zabezpečujú priamo alebo nepriamo prácu pre 1 500 zamestnancov v regióne.  Finančné nároky vyplývajúce z riešenia súčasného stavu sú ešte stále menšie, ako suma , ktorá bude potrebná na realizáciu politiky zamestnanosti v regióne , v prípade, ak lodenice skrachujú. 

Vlastný materiál obsahuje nasledovné časti:

•	Predkladacia správa
•	Správa o situácii v Slovenských lodeniciach Komárno, a.s. vrátane návrhu na riešenie
•	Návrhy na uznesenie
•	Uznesenie prezídia FNM SR